Alfred Binet

Naseda 11 julio 1851 en Nice, Frans, **Alfred Binet** ia es un enfante solitar. Sua madre, un artiste, ia eleva el par se mesma pos un divorsa de sua padre, un mediciste.

El ia comensa studia medica, ma ia desideda per studia psicolojia par se mesma. Car el ia es rica autonom, el ia es libre per fa cual el gusta! El ia labora con la psiciatriste Charcot a la dementeria a La Salpetriere, do el ia studia ipnose.

En 1891, el ia move a Paris per studia a la laboreria de psicolojia fisolojial a la Sorbonne, do el ia developa un varia de interesas en rexerca, spesial los cual envolve diferes individua. En 1899, el e sua studiante graduada, Theodore Simon (1873-1961) ia es encargada par la governa de Frans per studia retarda en la scolas franses, e per crea un esamina per difere enfantes normal de enfantes retardada.

Pos sposi, el ia comensa studia sua du fias e el esamina los con taxes simil a los creada par Piaget, e otra esaminas. Esta ia resulta en la publici de "La studia esperimental de intelijentia" en 1903.

En 1905, Binet e Simon ia produi la "Scala de intelijentia de Binet-Simon", la esamina prima cual ia permete esamina direta de intelijentia. Los estende la esamina a enfantes normal en 1908, e a adultes en 1911.

Binet ia crede ce intelijentia es complicada, con multe fatores, e no como un cosa simple o singular. El no ia gusta la usa de un numero singular, como lo developada par William Stern en 1911, nomida la IQ (de engles "intelligence quotient"). El ia crede ance ce, an si jenetica ave, posible, limitas culminante de intelijentia, la plu de nos ave multe spasio per boni con la tipo coreta de educa.

El ia averti ce sua esaminas debe es usada con restrinje: An un enfante de du anios su sua nivel de eda pote plu tarda mostra se como plu briliante ca la plu! El ia teme ce IQ ta prejudi enseniores e jenitores, e ce persones ta tende vide lo como fisada e para suporta sua enfantes prematur ci ia ave numeros basa.

El ia sujesta alga cosa cual el ia nomi ortopedia mental: eserses en atende e pensa cual pote aida enfantes nonvantaje "aprende como aprende". El ia mori en 1911, un om multe plu avansada ca sua sosia, e plu sajia ca la plu.

La temes cual Binet ia espresa ia es bon fundida. Per esemplo, Charles Spearman (1863-1945) ia introdui la idea ce "intelijentia jeneral" (g) es real, unial, e eritada.

Multe plu mal ia es la atas de Henry Goddard (1866-1957). El ia tradui la esamina Binet-Simon a engles. El ia studia un familia en Jersey Nova el ia nomi la Kallikaks. Algas de los ia es normal, ma multe ia es "feebleminded" (con mentes debil, sua propre terma). El ia trasa sua jenealojia per suporta la idea de erita de intelijentia. Car el ia crede ce on ave un lia forte entre mentes debil e crimin, el ia sujesta ce statos institui programes de sterili de los ci ave mentes debil. 20 statos ia crea leges per esta.

Goddard ia esamina ance migrantes entrante la SUA, cuando suplicada par la Service de Migra. Sua esaminores ia trova de entre 40 e 50% de migrantes ia ave mentes debil, e los ia es pronto deportada. El ia ance sujesta ce nasiones spesifada como ave plu mentes debil ca otras. Nota bon ce esta migrantes parla rara multe engles, e ia es esaminada en un prosede misera de pasa tra la burocratia de Isola Ellis, pos un viaja longa ultra la Atlantica en salas peti e folida (e cual senti de vomita!).

Un otra terma sujestada par Galton es eujenetica. Lo es la politica de ave persones reprodui seguente alga norma de intelijentia (e otra cualias), e la sterili de los ci no ateni acel normas. Lo ia deveni un realia instituida en 1907, cuando la lejeria de Indiana ia crea un lege cual permete la sterili de "defetosas" posible. Un Ofisia de Arcivos per Eujenetica ia es instituida en Cold Spring Harbor, e sua legores ia desinia leges en 1914 cual ia es promoveda como modeles per la nasion intera.

Virginia ia adotada tal un lege en 1924. Emma Buck, sua fia Carrie e un enfante neta Vivian, ia es judida como defetosa, e sua caso (Buck v Bell) ia es enviada a la Corte Suprema. La corte, su Oliver Wendell Holmes, ia suporta la leges de sterili. Holmes ia dise:


"Lo es plu bon per la mundo si, en loca de espeta per esecuta la projenias dejenerada per crimines, o de permete ce los fami per sua stupidia, sosia pote preveni los ci es clar nonconveninte de continua sua tipo. La prinsipe cual susta vasini compulsada es sufisinte vasta per covre la corti de la tubos de la utero. Tre jeneras de stupidas es sufisinte".


An si siensistes ia disputa la razona su la leges de sterili, 33 statos ia adota los, e sirca 65 000 sitadanes american ia es sterilida. La Nazis ia funda sua leges de eujenetica sur la leges american e ia sterilida 350 000. Eujenetica ia deveni gradal nonpopular cuando la teror de Deutxland nazi ia deveni publica, e lo sesa gradal en la desenio de 1940. Ma la Corte Suprema no ia reversa sua opina sur la caso. 

Persones ci leje sur eujenetica e la leges de sterili tipal pensa ce esta es un esemplo grande de como nonmoral siensistes pote es. En realia, la leges ia es fundida sur linias de la biblia cual dise ce "simil veni de simil", la mesma linias usada oji par creistes.